ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2830/96 υποβολή: Bill Miller (PSE) προς την Επιτροπή (16 Οκτωβρίου 1996)

Θέμα: Η βρετανική «Ιδιωτική Χρηματοδοτική Πρωτοβουλία» (Private Finance Initiative) και τα Διαρθρωτικά Ταμεία

Γνωρίζει η Επιτροπή ότι ένα σχήμα γνωστό ως «Ιδιωτική Χρηματοδοτική Πρωτοβουλία» εξετάζεται ως συν-χρηματοδότης για το Ευρωπαϊκό Ταμείο Περιφερειακής Ανάπτυξης; Οι συνέπειες αυτού θα είναι οι εξής: η μεταφορά ιδιοκτησίας περιουσιακών στοιχείων που έχουν εν μέρει χρηματοδοτηθεί από το Ευρωπαϊκό Ταμείο Περιφερειακής Ανάπτυξης από τον δημόσιο στον ιδιωτικό τομέα, με αποτέλεσμα ίσως μια αποδιάρθρωση της χρηματοδοτικής ικανότητας του Δημόσιου τομέα στην περίπτωση χρηματοδότησης από τον ιδιωτικό τομέα προγραμμάτων και σχεδίων 7 στο ενδεχόμενο που τα ενιαία έγγραφα προγραμμάτων συμπεριλάβουν τη συμπληρωματική χρηματοδότηση από τον ιδιωτικό τομέα, έχουν πραγματοποιηθεί οι έλεγχοι επιλεξιμότητας;

Η Επιτροπή έχει ερευνήσει πλήρως το ρόλο της Ιδιωτικής Χρηματοδοτικής Πρωτοβουλίας ως πηγής χρηματοδότησης του εν λόγω Ταμείου και ποιές κατευθυντήριες γραμμές προτείνει;

Aπάντηση της κας Wulf-Mathies εξ ονόματος της Επιτροπής (11 Νοεμβρίου 1996)

Η Επιτροπή γνωρίζει ότι η ιδιωτική χρηματοδοτική πρωτοβουλία (ΙΧΠ) στο Ηνωμένο Βασίλειο μπορεί να θεωρηθεί συμπληρωματική χρηματοδότηση για το Ευρωπαϊκό Ταμείο Περιφερειακής Ανάπτυξης (ΕΤΠΑ). Το θέμα της μεταφοράς ιδιοκτησίας περιουσιακών στοιχείων δεν τίθεται σε αυτή την περίπτωση, δεδομένου ότι τα περιουσιακά στοιχεία που χρηματοδοτούνται εν μέρει από το ΕΤΠΑ θα παραμείνουν εξαρχής ιδιοκτησία του ιδιωτικού τομέα. Αυτό δεν αντιβαίνει στις αρχές των διαρθρωτικών ταμείων, όπου ο ιδιωτικός τομέας έχει τη δυνατότητα να συμμετέχει. Εντούτοις, κατά την έγκριση του έργου, τον καθορισμό του ποσοστού χορήγησης και την έκδοση της χορηγητικής επιστολής, πρέπει να εξετάζονται προσεκτικά οι περιστάσεις. Πρέπει να διασφαλίζεται, ιδίως, η συμφωνία με τους κανονισμούς των διαρθρωτικών ταμείων και τις κοινοτικές πολιτικές (π.χ. ανταγωνισμός). Επιπλέον, πρέπει να διενεργούνται έλεγχοι επιλεξιμότητας για κάθε έργο που υποβάλλεται για συγχρηματοδότηση από το ΕΓΠΑ.

Η συμπληρωματική χρηματοδότηση από τον ιδιωτικό τομέα δεν μπορεί να έχει ως αποτέλεσμα τροποποίηση του προγράμματος (στρατηγική, στόχοι, προτεραιότητες, μέτρα, χρηματοδοτικά σχέδια και όροι προσθετικότητας) που συμφωνούνται μεταξύ της Επιτροπής και του κράτους μέλους και καθορίζονται στο ενιαίο έγγραφο προγραμματισμού.
ΓΡΑΠΤΗ ΕΡΩΤΗΣΗ P-3389/96 υποβολή: Ludivina Garcνa Arias (PSE) προς την Επιτροπή (20 Νοεμβρίου 1996)

Θέμα: Ιδιωτικοποίηση και πώληση της Corporaciσn Siderϊrgica Integral της Ισπανίας

Έχει ενημερωθεί επαρκώς η Ευρωπαϊκή Επιτροπή για τη διαδικασία ιδιωτικοποίησης και πώλησης της Corpocaciσn Siderϊrgica Integral της Ισπανίας; Πιστεύει η Επιτροπή ότι η διαδικασία αυτή επιτελείται με τη δέουσα διαφάνεια, την επιβεβλημένη διαβούλευση με τα ισπανικά συνδικάτα και την παροχή εγγυήσεων όσον αφορά τη διατήρηση της απασχόλησης και της τοπικής βιομηχανικής διάρθρωσης;

Απάντηση του κ. Van Miert εξ ονόματος της Επιτροπής (19 Δεκεμβρίου 1996)

Η Επιτροπή έχει ενημερωθεί για τις προθέσεις της ισπανικής κυβέρνησης να ιδιωτικοποιήσει την Corporaciσn siderurgica integral.

Όπως και σε όλες τις περιπτώσεις ιδιωτικοποιήσεων, η Επιτροπή θα διασφαλίσει ότι θα τηρηθούν όλα τα σχετικά κοινοτικά μέτρα.
ΓΡΑΠΤΗ ΕΡΩΤΗΣΗ E-2612/96 υποβολή: Peter Crampton (PSE) προς το (16 Οκτωβρίου 1996)

Θέμα: Κλείσιμο των αεροδρομίων της Φλωρεντίας και της Πίζας

Για ποιούς λόγους έπρεπε να κλείσουν τα αεροδρόμια της Φλωρεντίας και της Πίζας ολόκληρη την Παρασκευή και το Σάββατο, 21 και 22 Ιουνίου εξ αιτίας του Ευρωπαϊκού Συμβουλίου της Φλωρεντίας; Αντιλαμβάνομαι ότι πολλά προβλήματα προέκυψαν για τους άλλους επιβάτες.

Δεν θα ήταν δυνατό να επιτυγχάνεται η ασφάλεια των αεροδρομίων, χωρίς να αποκλείονται οι άλλοι επιβάτες;

Απάντηση (17 Ιανουαρίου 1997)

Τα μέτρα που λαμβάνονται γαι την ασφάλεια των αεροδρομίων υπάγονται στην αρμοδιότητα των αρχών του ενδιαφερόμενου κράτους μέλους. Επομένως η ερώτηση θα πρέπει να απευθύνεται στις αρχές αυτές.

Αποδεικνύεται πράγματι ότι η πρακτική οργάνωση των εργασιών του Ευρωπαϊκού Συμβουλίου εναπόκειται αποκλειστικά στο οικείο κράτος μέλος. Εξυπακούεται ότι για τα Ευρωπαϊκά Συμβούλια, οι αρχές του φιλοξενούντος κράτους λαμβάνουν όλα τα μέτρα που κρίνουν αναγκαία για να εξασφαλιστεί επαρκώς η ασφάλεια των Αρχηγών Κρατών και Κυβερνήσεων, καθώς και των λοιπών συμμετεχόντων.
ΓΡΑΠΤΗ ΕΡΩΤΗΣΗ E-3540/96 υποβολή: Bryan Cassidy (PPE) προς την Επιτροπή (12 Δεκεμβρίου 1996)

Θέμα: Περιπτώσεις απάτης στις οποίες ενέχεται το Ηνωμένο Βασίλειο το 1995

Στην Ετήσια Έκθεση της Ευρωπαϊκής Επιτροπής για το 1995 με τίτλο «Προστασία των Δημοσιονομικών Συμφερόντων της Κοινότητας - Η Καταπολέμηση της Απάτης» αναφέρονται 3 περιπτώσεις απάτης στις οποίες ενέχεται το Ηνωμένο Βασίλειο:

1. 3.7 Εξαγωγές ρυζιού από το Ηνωμένο Βασίλειο στη Σουηδία (σελίδα 61)

2. 3.12 Ποσοστώσεις ζάχαρης στο Ηνωμένο Βασίλειο (σελίδα 63)

3. 3.14 Πωλήσεις γάλακτος εκτός των ποσοστώσεων στο Ηνωμένο Βασίλειο (σελίδες 63 & 64)

Μπορεί η Επιτροπή να δώσει τα ονόματα των επιχειρήσεων εκείνων ή των ιδιωτών που ενέχονται στις 3 αυτές περιπτώσεις απάτης;

Απάντηση της κ. Gradin εξ ονόματος της Επιτροπής (10 Ιανουαρίου 1997)

Η Επιτροπή δεν μπορεί να δώσει τα ονόματα των εταιρειών ή των ατόμων που ενέχονται σε περιπτώσεις απάτης, όπως εκείνες που έχει επιλέξει το αξιότιμο μέλος του Κοινοβουλίου από την ετήσια έκθεση 1995 της Επιτροπής σχετικά με την καταπολέμηση της απάτης. Οι κανόνες εμπιστευτικότητας καλύπτουν όχι μόνο τις ανακοινώσεις που λαμβάνονται από τα κράτη μέλη ((Κανονισμός (ΕΟΚ) αριθ. 1468/81 του Συμβουλίου της 19ης Μαΐου 1981 περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών ή γεωργικών ρυθμίσεων - ΕΕ αριθ. L 144, 2.6.1981. Κανονισμός (ΕΟΚ) αριθ. 595/91 του Συμβουλίου της 4ης Μαρτίου 1991 περί των ανωμαλιών και της ανακτήσεως των αχρεωστήτως καταβληθέντων ποσών στα πλαίσια της χρηματοδοτήσεως της κοινής γεωργικής πολιτικής ως και της οργανώσεως ενός συστήματος πληροφορήσεως στον τομέα αυτό και περί καταργήσεως του κανονισμού (ΕΟΚ) αριθ. 238/72 - ΕΕ αριθ. L 67, 14.3.1991. )) αλλά και τις έρευνες που διεξάγονται από την Επιτροπή.
ΓΡΑΠΤΗ ΕΡΩΤΗΣΗ E-2993/96 υποβολή: Luciano Vecchi (PSE) προς την Επιτροπή (8 Νοεμβρίου 1996)

Θέμα: Προγραμματισμός των παρεμβάσεων στις χώρες της ΑΚΕ στο πλαίσιο του 8ου Ευρωπαϊκού Ταμείου Ανάπτυξης

Το όγδοο Ευρωπαϊκό Ταμείο Ανάπτυξης καλύπτει την περίοδο 1995-1999 σε ό,τι αφορά τις παρεμβάσεις συνεργασίας για την ανάπτυξη στις χώρες της ΑΚΕ.

Γνωρίζει η Επιτροπή αν έχει ήδη δρομολογηθεί, με τις ενδιαφερόμενες χώρες της ΑΚΕ, ο καθορισμός των παρεμβάσεων για την εν λόγω περίοδο;

Είναι δυνατόν η Επιτροπή να κοινοποιήσει τις προβλεπόμενες προθεσμίες;

Απάντηση του κ. Pinheiro εξ ονόματος της Επιτροπής (2 Δεκεμβρίου 1996)

Η διαδικασία προγραμματισμού στο πλαίσιο του 8ου Ευρωπαϊκού Ταμείου Ανάπτυξης έχει σημειώσει σχετική πρόοδο. Σκοπός του προγραμματισμού αυτού είναι να καταρτιστεί μετά από συμφωνία της Επιτροπής με κάθε χώρα της Αφρικής, της Καραϊβικής και του Ειρηνικού (ΑΚΕ) ενδεικτικό πρόγραμμα που θα προσδιορίζει το πλαίσιο συνεργασίας με την εκάστοτε χώρα για την περίοδο που καλύπτει το δεύτερο χρηματοδοτικό πρωτόκολλο της Σύμβασης της Λομέ. Τέτοια ενδεικτικά προγράμματα καταρτίζονται επίσης για την περιφερειακή συνεργασία στις διάφορες περιοχές των χωρών ΑΚΕ.

Αυτά τα προγράμματα καθορίζουν κυρίως του τομείς προτεραιότητας για τις κοινοτικές παρεμβάσεις, τα μέτρα που πρέπει να ληφθούν από την κυβέρνηση σε επίπεδο τομεακών πολιτικών και, σε εθνικό επίπεδο, τα κριτήρια που πρέπει να ληφθούν υπόψη για την ενδιάμεση αναθεώρηση ((Βάσει του νέου συστήματος κατανομής των πόρων σε δύο δόσεις (άρθρο 282 της αναθεωρημένης σύμβασης), η Επιτροπή αναλαμβάνει την υποχρέωση, στο πλαίσιο του ενδεικτικού προγράμματος, να διαθέσει στο κράτος ΑΚΕ 70% του ενδεικτικού κονδυλίου που διατίθεται για το πρόγραμμά του. Το υπόλοιπο 30% κινητοποιείται σε συνάρτηση με τα αποτελέσματα της ενδιάμεσης αναθεώρησης κάθε ενδεικτικού προγράμματος. )). Τα κριτήρια αυτά προκύπτουν από ένα διάλογο μεταξύ της Επιτροπής και των αρμοδίων αρχών σε κάθε χώρα και περιοχή. Πριν αρχίσει τον διάλογο, η Επιτροπή συμβουλεύεται τα κράτη μέλη, πρώτα στα κράτη ΑΚΕ και ύστερα στο πλαίσιο της επιτροπής του Ευρωπαϊκού Ταμείου Ανάπτυξης (ΕΤΑ), σχετικά με τις κατευθύνσεις για τον προγραμματισμό σε κάθε χώρα και περιοχή. Αυτή η νέα διαδικασία συμφωνήθηκε με τα κράτη μέλη, για να βελτιώσει την συμπληρωματικότητα μεταξύ της κοινοτικής βοήθειας και των διμερών ενισχύσεων.

Επί του παρόντος, υπεγράφησαν ή πρόκειται να υπογραφούν κατά τις επόμενες εβδομάδες διάφορα ενδεικτικά προγράμματα. Συνεπώς, η Επιτροπή θεωρεί ότι η διαδικασία προγραμματισμού από κοινού με τις χώρες εταίρους διεξήχθη σε γενικές γραμμές υπό ικανοποιητικές συνθήκες και εντός των προθεσμιών. Υπενθυμίζει όμως στο Αξιότιμο Μέλος του Κοινοβουλίου ότι η εφαρμογή αυτών των προγραμμάτων εξαρτάται από την ολοκλήρωση της διαδικασίας κύρωσης που προβλέπεται στο άρθρο 360 της αναθεωρημένης Σύμβασης Λομέ IV. Σχετικά με το θέμα αυτό, η Επιτροπή έχει αναφέρει επανειλημμένως τις ανησυχίες της όσον αφορά τις προβλεπόμενες προθεσμίες της διαδικασίας, ιδίως σε ορισμένα κράτη μέλη, και επαναλαμβάνει την έκκλησή της να αρχίσει η εφαρμογή της αναθεωρημένης σύμβασης, όσον αφορά τις χρηματοδοτικές αναλήψεις υποχρεώσεων, το συντομότερο δυνατόν.
ΓΡΑΠΤΗ ΕΡΩΤΗΣΗ E-3217/96 υποβολή: Luciano Vecchi (PSE) προς την Επιτροπή (22 Νοεμβρίου 1996)

Θέμα: Πληροφορίες σχετικά με την αποκεντρωμένη συνεργασία, όπως αναφέρεται στη Σύμβαση Λομέ

Η Τέταρτη Σύμβαση Λομέ εισήγαγε νέους μηχανισμούς συνεργασίας μεταξύ των κρατών της Ευρωπαϊκής Ένωσης και των κρατών ΑΚΕ.

Ανάμεσα στους εν λόγω μηχανισμούς, ιδιαίτερη είναι η σημασία της «αποκεντρωμένης συνεργασίας» η οποία έχει δημιουργήσει μεγάλες προσδοκίες.

Ωστόσο, στα χρόνια που πέρασαν, «οι αποκεντρωμένοι φορείς» (τόσο ευρωπαϊκοί όσο και ΑΚΕ), αντιμετώπισαν μεγάλες δυσκολίες όσον αφορά την εξοικείωσή τους με τους μηχανισμούς λειτουργίας και την ουσιαστική συμμετοχή τους σε αυτούς.

Με ποιόν τρόπο και με ποιά μέσα η Επιτροπή σκοπεύει να βελτιώσει την πληροφόρηση των τοπικών φορέων, των ΜΚΟ και των ενώσεων ως προς το γενικό και λεπτομερή προγραμματισμό και τη διαχείριση των προγραμμάτων αποκεντρωμένης συνεργασίας που εντάσσονται στο πλαίσιο του Ευρωπαϊκού Ταμείου Ανάπτυξης;

Απάντηση του κ. Pinheiro εξ ονόματος της Επιτροπής (19 Δεκεμβρίου 1996)

Η Επιτροπή κατέβαλε σημαντικές προσπάθειες για να πληροφορήσει και να κινητοποιήσει τους αποκεντρωμένους φορείς (ευρωπαϊκούς, των χωρών της Αφρικής, της Καραϊβικής και του Ειρηνικού (ΑΚΕ) και των άλλων αναπτυσσομένων χωρών) σχετικά με το θέμα των στόχων, της εμβέλειας, των συγκεκριμένων μηχανισμών και δυνατοτήτων της αποκεντρωμένης συνεργασίας. Αυτό πραγματοποιήθηκε με ενημερωτικά σεμινάρια, στην Κοινότητα και στις χώρες ΑΚΕ, που χρηματοδότησε η Επιτροπή, με πολυάριθμες επαφές με μεμονωμένους ανεξάρτητους φορείς ή με τα δίκτυά τους, με συνεδριάσεις διαβούλευσης μεταξύ αποκεντρωμένων φορέων και επισήμων των ΑΚΕ και της Κοινότητας, ιδίως σε σχέση με τον προγραμματισμό του Ευρωπαϊκού Ταμείου Ανάπτυξης (ΕΤΑ) καθώς και με τη διανομή σχετικών φυλλαδίων.

Η Επιτροπή ανέθεσε ή σκοπεύει να αναθέσει συμβάσεις με αποκεντρωμένους φορείς ή με τα δίκτυά τους, για να βοηθήσει στην καλύτερη διάδοση της πληροφόρησης και να συμβάλει στο σχεδιασμό συγκεκριμένων προγραμμάτων.

Χάρη στις δραστηριότητες αυτές οι μη κυβερνητικοί οργανισμοί (ΜΚΟ), τόσο οι ευρωπαϊκοί, όσο και των χωρών ΑΚΕ, μπόρεσαν να δημοσιεύσουν, και να διανείμουν ένα φυλλάδιο πρακτικών πληροφοριών ενώ η Επιτροπή πρόκειται να εκδόσει και να διανείμει ένα νέο λεπτομερές εγχειρίδιο για την αποκεντρωμένη συνεργασία, που θα παρουσιάζεται κατά τρόπο σαφή και πρακτικό. Είναι βέβαιο ότι η σύλληψη της προσέγγισης της αποκεντρωμένης συνεργασίας και η γνώση των συγκεκριμένων λεπτομερειών της σημείωσαν σημαντική πρόοδο, τον τελευταίο καιρό, μεταξύ των αποκεντρωμένων φορέων. Θα συνεχιστεί η εργασία προς αυτήν την κατεύθυνση.
ΓΡΑΠΤΗ ΕΡΩΤΗΣΗ E-2772/96 υποβολή: Georges Berthu (I-EDN) προς το (17 Οκτωβρίου 1996)

Θέμα: ΔΚΔ - Νομισματικό σύστημα με πολλές ταχύτητες

Κατά την παρέμβασή του ενώπιον της Επιτροπής Θεσμικών Θεμάτων του Ευρωπαϊκού Κοινοβουλίου, στις 25 Σεπτεμβρίου 1996, ο κ. Gay Mitcell, Υπουργός Ευρωπαϊκών Υποθέσεων της Ιρλανδίας και ασκών την προεδρία του Συμβουλίου, δεν έθιξε το θέμα του ενιαίου νομίσματος, σύμφωνα με τη σταθερή θέση των μελών της ΔΚΔ, βάσει της οποίας έχει ήδη ληφθεί απόφαση για το θέμα, και οπωσδήποτε δεν έχει να κάνει με τη Διάσκεψη η οποία ασχολείται μόνο με θέματα αυστηρώς θεσμικά.

Παρά ταύτα, οι πρόσφατες εξελίξεις της καθιέρωσης της νομισματικής ένωσης κατέστησαν σαφή την ανάγκη για ένα σύστημα πολλών ταχυτήτων, πράγμα το οποίο δεν είχε ούτε μια φορά συζητηθεί επισήμως κατά την επικύρωση της Συνθήκης της Ευρωπαϊκής Ένωσης. Αυτό το νέο σύστημα δημιουργεί ορισμένα λεπτά θεσμικά προβλήματα,όπως π.χ. οι αντίστοιχες εξουσίες, τα οποία δεν έχουν επιλυθεί μέχρι σήμερα ούτε από πλευράς Συμβουλίου ούτε διαφόρων επί μέρους ομάδων χωρών, ανάλογα με το βαθμό συμμετοχής τους στη νομισματική ένωση.

Δεν νομίζει η προεδρία ότι η ΔΚΔ θα έπρεπε να ασχοληθεί με αυτό το θεσμικό θέμα, το τόσο σημαντικό για την ίδια την εντύπωση που έχουμε για την Ένωση; Είναι διατεθειμένη να υποβάλει το θέμα αυτό στους εταίρους της;

Κοινή απάντηση στις γραπτές ερωτήσεις Ε-2765/96, Ε-2767/96, Ε-2768/96, Ε-2769/96, Ε-2770/96, Ε-2771/96, Ε-2772/96, Ε-2773/96, Ε-2774/96, Ε-2775/96 θνδ Ε-2776/96 (30 Ιανουαρίου 1997)

Το Συμβούλιο δεν οφείλει να αποφανθεί για τις διάφορες προτάσεις που εξετάζονται, επί του παρόντος, από τη Διακυβερνητική Διάσκεψη.
ΓΡΑΠΤΗ ΕΡΩΤΗΣΗ E-2974/96 υποβολή: Ulla Sandbζk (I-EDN) προς την Επιτροπή (8 Νοεμβρίου 1996)

Θέμα: Τουρκία και τελωνειακή ένωση

Ποιές είναι οι νομικές δυνατότητες για την αναστολή της συμφωνίας της τελωνειακής ένωσης με την Τουρκία και πώς μπορούν αυτές να πραγματοποιηθούν;

Απάντηση του κ. Van den Broek εξ ονόματος της Επιτροπής (8 Ιανουαρίου 1997)

Οι διατάξεις για τη διευθέτηση των διαφωνιών μεταξύ των μερών αναφέρονται στα άρθρα 61 και 62 της απόφασης αριθ. 1/95 του Συμβουλίου Σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της τελικής φάσης της τελωνειακής ένωσης.

Δεν υπάρχουν διατάξεις στην απόφαση αριθ. 1/95 σχετικά με την ακύρωσή της.
ΓΡΑΠΤΗ ΕΡΩΤΗΣΗ E-2770/96 υποβολή: Georges Berthu (I-EDN) προς το (17 Οκτωβρίου 1996)

Θέμα: ΔΚΔ - Αρμοδιότητα της Επιτροπής σε θέματα απασχόλησης

Κατά την παρέμβασή του ενώπιον της Επιτροπής Θεσμικών Θεμάτων του Ευρωπαϊκού Κοινοβουλίου, στις 25 Σεπτεμβρίου 1996, ο κ. Gay Mitcell, Υπουργός Ευρωπαϊκών Υποθέσεων της Ιρλανδίας και ασκών την προεδρία του Συμβουλίου, δήλωσε ότι η προεδρία είχε υποβάλει στη ΔΚΔ σχέδιο κειμένου που προβλέπει την εντός της Συνθήκης δημιουργία ενός νέου τίτλου (ή ενός νέου κεφαλαίου) σχετικά με τις αρμοδιότητες της Επιτροπής σε θέματα απασχόλησης.

Δεν φοβάται η προεδρία μήπως πολλαπλασιάσει τις ανταγωνιστικές αρμοδιότητες ανάμεσα στα ευρωπαϊκά θεσμικά όργανα και τα κράτη μέλη, καθιστώντας τοιουτοτρόπως τις αντίστοιχες αρμοδιότητες ακόμα πιο ασαφείς, τις περιπτώσεις παραβίασης της επικουρικότητας ακόμα πιο συχνές και τα γενικά αποτελέσματα ακόμα πιο αβέβαια;

Κοινή απάντηση στις γραπτές ερωτήσεις Ε-2765/96, Ε-2767/96, Ε-2768/96, Ε-2769/96, Ε-2770/96, Ε-2771/96, Ε-2772/96, Ε-2773/96, Ε-2774/96, Ε-2775/96 θνδ Ε-2776/96 (30 Ιανουαρίου 1997)

Το Συμβούλιο δεν οφείλει να αποφανθεί για τις διάφορες προτάσεις που εξετάζονται, επί του παρόντος, από τη Διακυβερνητική Διάσκεψη.
ΓΡΑΠΤΗ ΕΡΩΤΗΣΗ E-2399/96 υποβολή: Hiltrud Breyer (V) προς την Επιτροπή (6 Σεπτεμβρίου 1996)

Θέμα: Απόφαση 94/730/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση γενετικά τροποποιημένων φυτών - ασφάλεια του χώρου ελευθέρωσης

1. Στο προοίμιο της απόφασης 93/584/ΕΟΚ ((EE L 279 της 12.11.1993, σελ. 42. )) η Επιτροπή τονίζει στην 7η αιτιολογική σκέψη ότι η ασφάλεια της ελευθέρωσης εξαρτάται τόσο από τα χαρακτηριστικά των φυτικών ειδών και των ένθετων αλληλουχιών όσο και από τα χαρακτηριστικά των οικοσυστημάτων υποδοχής.

Ποιά κριτήρια εφαρμόζει η Επιτροπή για να εξετάζει σε ποιά οικοσυστήματα υποδοχής επιτρέπονται οι απλοποιημένες διαδικασίες και σε ποιά όχι;

2. Πώς ελέγχεται στο πλαίσιο της διαδικασίας της παραγράφου 6.1 του παραρτήματος της απόφασης 94/730/ΕΚ ((ΕΕ L 292 της 12.11.1994, σελ. 31. )) κατά πόσο αληθεύουν ή όχι τα στοιχεία του καθορισμού και της περιγραφής του κοινοποιηθέντος χώρου ελευθέρωσης;

3. Πώς λαμβάνονται υπόψη στην εκτίμηση των κινδύνων τα φυτικά είδη των οικοσυστημάτων υποδοχής στους κοινοποιηθέντες χώρους ελευθέρωσης;

4. Ποιός πραγματοποιεί την εκτίμηση των κινδύνων για τους κοινοποιηθέντες χώρους ελευθέρωσης;

5. Πώς και από ποιόν ελέγχεται πόσο αντικειμενικά έχουν ληφθεί υπόψη στην εκτίμηση των κινδύνων τα φυτικά είδη του οικοσυστήματος υποδοχής;

6. Πώς μπορεί το κοινό να γνωρίζει την εκτίμηση αυτή;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-2394/96, E-2395/96, E-2396/96, E-2397/96, E-2398/96, E-2399/96, E-2400/96, E-2401/96, E-2402/96, E-2403/96 και E-2405/96 (14 Οκτωβρίου 1996)

Οι απαντήσεις στις ανωτέρω γραπτές ερωτήσεις αναδεικνύουν ορισμένα τεχνικά και νομικά προβλήματα σχετικά με την εφαρμογή της οδηγίας 90/220/ΕΟΚ ((ΕΕ αριθ. L 117 της 8.5.1990. )) και ιδίως σχετικά με τις ρυθμίσεις εισαγωγής των απλοποιημένων διαδικασιών.

Η Επιτροπή εξετάζει την εφαρμογή της εν λόγω οδηγίας, αφότου ετέθη σε ισχύ, προκειμένου να συντάξει και δημοσιοποιήσει έκθεση η οποία θα διαβιβαστεί στο Εύρωπαϊκό Κοινοβούλιο και στο Συμβούλιο.

Στο πλαίσιο αυτό θα εξεταστούν τα ερωτήματα που θέτει το αξιότιμο μέλος του Κοινοβουλίου και η Επιτροπή θα λάβει υπόψη τα θιγόμενα σημεία.
ΓΡΑΠΤΗ ΕΡΩΤΗΣΗ P-3094/96 υποβολή: Αλέξανδρος Αλαβάνος (GUE/NGL) προς την Επιτροπή (8 Νοεμβρίου 1996)

Θέμα: Αποκατάσταση κατεστραμένων μνημείων στη κατεχόμενη από τα τουρκικά στρατεύματα Βόρεια Κύπρο

Στο κατεχόμενο από τουρκικά στρατεύματα τμήμα της Κύπρου έχει γίνει μεγάλη πολιτιστική καταστορφή μνημείων ελληνικού χριστιανικού πολιτιμού στα πλαίσια της προσπάθειας βίαιης τουρκοποίησής του. Στο πρόγραμμα RAPHAEL για την πολιτιστική κληρονομιά συμμετέχει και η Κύπρος.

Θεωρεί η Επιτροπή, εφόσον υπάρχει αντίστοιχη αίτηση που να πληροί τους όρους του RAPHAEL, επιλέξιμο ένα πρόγραμμα για την χαρτογράφηση της πολιτιστικής κληρονομιάς και την επισήμανση των μνημείων που μπορούν να αποκατασταθούν, ενέργειες δηλαδή που θα είναι ωφέλιμες και για το βόρειο τμήμα της Κύπρου αφού η πλούσια πολιτιστική κληρονομιά μπορεί μεσοπρόθεσμα να γίνει παράγοντας ενίσχυσης και ποιοτικής αναβάθμισης του τουρισμού;

Απάντηση του κ. Oreja εξ ονόματος της Επιτροπής (12 Δεκεμβρίου 1996)

Το αξιότιμο μέλος του Κοινοβουλίου γνωρίζει ότι το πρόγραμμα Raphael θα καταστεί επιχειρησιακό το επόμενο έτος και ότι οι πιλοτικές δράσεις που ξεκίνησαν ή εκτελέστηκαν το τρέχον έτος εντάσσονται στο πλαίσιο της προπαρασκευής του εν λόγω προγράμματος.

Η συμμετοχή της Κύπρου στο πρόγραμμα αυτό, καθώς και εκείνη άλλων τρίτων χωρών συνδεδεμένων με την Κοινότητα, θα μπορούσε να αρχίσει από το 1998 και θα καθοριστεί με βάση απόφαση του Συμβουλίου περί σύνδεσης, η οποία θα μπορούσε να ληφθεί κατά τη διάρκεια του 1997.

Το 1997, που στην πράξη πρέπει να θεωρηθεί ως μεταβατική περίοδος, η Επιτροπή είναι έτοιμη να δεχτεί προς εξέταση, όπως το 1996, πρωτοβουλίες που θα της υποβληθούν από τις κυπριακές αρχές, υπό τον όρο ότι θα πληρούν τις προϋποθέσεις επιλεξιμότητας που θα δημοσιευτούν στην Επίσημη Εφημερίδα στις αρχές του έτους.
ΓΡΑΠΤΗ ΕΡΩΤΗΣΗ E-3146/96 υποβολή: Fernando Fernαndez Martνn (PPE) προς την Επιτροπή (22 Νοεμβρίου 1996)

Θέμα: Κανάρια, προς μία αειφόρο ανάπτυξη

Κατά την περίοδο 1989-1993 όλες σχεδόν οι συμφωνίες προγραμμάτων μεταξύ κρατών μελών και Κοινότητας για τις περιοχές του στόχου 1 περιελάμβαναν ένα τμήμα αφιερωμένο στο περιβάλλον.

Στις περιοχές αυτές πραγματοποιούνται κατ' εξοχήν τα μεγάλα περιβαλλοντικά έργα του ΕΓΤΠΕ, λόγω της μεγάλης σημασίας των υποδομών.

Σε ό,τι αφορά τον τουρισμό, έχουν εγκριθεί μέτρα για τα Κανάρια, προκειμένου να αντιμετωπιστούν οι οικολογικές και οικονομικές ανισορροπίες που έχει προκαλέσει ο μαζικός τουρισμός.

Ποιά συγκεκριμένα προγράμματα έχουν χρηματοδοτηθεί στα Κανάρια από τις εν λόγω ενισχύσεις; Μελλοντικά, ποιά προγράμματα πρόκειται να χρηματοδοτηθούν κατά τον ίδιο τρόπο;

Απάντηση του της κας Wulf-Mathies εξ ονόματος της Επιτροπής (21 Ιανουαρίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2778/96 υποβολή: Georges Berthu (I-EDN) προς την Επιτροπή (21 Οκτωβρίου 1996)

Θέμα: ΔΚΔ - Κόστος της νομισματικής ένωσης

Μήπως η Επιτροπή, η οποία έχει δημοσιεύσει πολυάριθμα κείμενα με επιχειρήματα για τα ποσά που θα εξοικονομήσουν τόσο οι ιδιώτες όσο και οι επιχειρήσεις χάρη στο ενιαίο νόμισμα, έχει επιχειρήσει να εκτιμήσει το συλλογικό κόστος που ενδέχεται να έχει αυτή η μεταρρύθμιση;

Απάντηση του κ. de Silguy εξ ονόματος της Επιτροπής (2 Δεκεμβρίου 1996)

Ο ορισμός της έννοιας του συλλογικού κόστους είναι δυσχερής.

Είναι, ωστόσο, σαφές ότι η μετάβαση στο ευρώ θα επιτρέψει την εξοικονόμηση σημαντικών πόρων και θα καταστήσει απαραίτητη την πραγματοποίηση έκτακτων επενδύσεων. Οι επενδύσεις έχουν ευεργετικές συνέπειες, παραδείγματος χάρη για την οικονομική δραστηριότητα και τη δημιουργία θέσεων εργασίας σε διάφορους τομείς, όπως αυτός της πληροφορικής.

Ειδικότερα, οι τράπεζες και το εμπόριο θα χρειασθεί να πραγματοποιήσουν σημαντικές επενδύσεις. Παρόλα αυτά, οι επενδύσεις αυτές θα ήταν απολύτως αναγκαίες έτσι κι αλλιώς, δηλαδή και χωρίς την Οικονομική και Νομισματική Ενωση, δεδομένου ότι αφορούν την κατάρτιση του προσωπικού, την προσαρμογή του λογισμικού ενόψει της έλευσης του έτους 2000, κ.ο.κ..

Ηδη κυκλοφορούν ορισμένα αριθμητικά δεδομένα για το συγκεκριμένο θέμα, τα οποία όμως είναι αδύνατο να επαληθευτούν και δεν αντικατοπτρίζουν σε καμία περίπτωση τις οικονομίες και τα πλεονεκτήματα που θα προκύψουν.

Σε αντίθεση με τις επενδύσεις, οι οικονομίες είναι επαναλαμβανόμενες. Η μείωση του κόστους των συναλλαγών και των εξόδων κάλυψης συναλλαγματικών κινδύνων θα επιτρέψει από μόνη της την εξοικονόμηση 30 δισεκατομμυρίων ECU περίπου ετησίως στο σύνολο της Κοινότητας.